Cyberpunk 2077 er vendt tilbage til PS Store – Sony advarer dog

Cyberpunk 2077 kan nu købes igen på PS Store, efter at have været væk i mere end seks måneder – Sony advarer dog mod at købe det på PlayStation 4.

Spillet har været mange år undervejs, men da det endelig blev lanceret d. 10 december sidste år, var spillet plaget af mange fejl og ydelsesproblemer. Sony fik så mange anmodninger om refundering af spillet, at de valgte at fjerne spillet fra PlayStation Store. Nu, over seks måneder senere og efter en masse fejlrettelser, kan spillet igen købes på PlayStation Store.

Sony kommer dog med en advarsel specifikt rettet mod spillet på PlayStation 4.

“VIGTIG MEDDELELSE: Brugerne oplever fortsat problemer med ydelsen i dette spil. Køb til brug på PS4-systemer anbefales ikke. Du får den bedste Cyberpunk-oplevelse på PlayStation ved at spille på PS4 Pro- og PS5-systemer”. Lyder det fra Sony.

Ifølge Sony kører spillet altså stadig ikke optimalt på PlayStation 4 og de anbefaler derfor ikke, at man køber det til den konsol. Udvikleren bag spillet, CD Projekt Red, arbejder dog stadig på at løse fejl og rette op på ydelsen. Derfor når vi forhåbentlig et stadie, hvor spillet kører problemfrit på PS4.

Cyberpunk 2077 is now available at PlayStation Store. Work on the PS4 version continues, with fixes and updates to be released throughout the year: https://t.co/XWCfOEQrLS For the best experience on PlayStation, playing on PS4 Pro or PS5 consoles is recommended.
— PlayStation (@PlayStation) June 21, 2021

Indtil videre anbefaler Sony, at man spiller spillet på en PS4 Pro eller PS5, for at få den bedste oplevelse. En gratis next-gen opgradering til PS5 vil desuden blive tilgængelig i 2. halvdel af 2021, for alle ejere af spillet.

Læs også: Dårligt salg: Apple stopper produktionen af iPhone 12 Mini

Cyberpunk 2077 er vendt tilbage til PS Store – Sony advarer dog